Kleinhoewe-aanval: ‘Hy wou hom dood hê’Nic en sy dogter, Niret (Foto: Verskaf) Die familie van ŉ 69-jarige man wat vroeër vandeesmaand op ŉ kleinhoewe in die Donkerhoek-omgewing in Gauteng aangeval en vir die dood agtergelaat is, sê dit is net genade dat hy dié voorval oorleef het. Nic Grobler het op 13 Februarie vir langer as sewe uur om sy lewe geveg nadat hy “koelbloedig” met ŉ panga aangeval en daarna beroof is. Niret du Toit (35), Nic se dogter, sê dié “ysingwekkende voorval” het die Grobler-familie én die gemeenskap tot stilstand geruk. Du Toit sê Grobler was op 13 Februarie op pad na hul kleinhoewe in Donkerhoek nadat hy die vorige aand by haar oornag het. Sy sê haar pa was vermoedelik buite die huis besig om aan ŉ elektriese toestel te werk toe hy teen 10:00 oorval is. Die gesin vermoed dit is een van Grobler se werkers wat hom aangeval het aangesien die werker sedertdien vermis word, maar die polisie hou volgens die familie vol dat daar nog geen leidrade is nie. Nic Grobler na die aanval. (Die foto is digitaal gemanipuleer weens die grafiese aard daarvan.) Foto: Verskaf “Die familie het baie bekommerd geraak nadat ons nie my pa op WhatsApp in die hande kon kry nie. Ons is gewoond daaraan dat hy soms deur die dag besig raak, maar ons het hom nog nooit nié in die hande gekry nie. Ek het teen 15:00 baie bekommerd geraak en my boetie gebel wat op dieselfde kleinhoewe woon om te hoor of hy iets van my pa weet. Hy het gesê hy is steeds by die werk en weet nie hoekom ons hom nie in die hande kry nie. “My oom woon ook op dieselfde kleinhoewe in ŉ ander huis aangesien die perseel baie groot is. Ek kon hom ook nie in die hande kry nie omdat hy die dag nie tuis was nie. In my kop was daar toe baie rede vir kommer,” sê sy. Du Toit sê haar oom het Grobler omstreeks 16:30 op die kleinhoewe aangetref. Volgens haar het hy in ŉ plas bloed gelê. Hy was ook verlam aan die een kant van sy liggaam en kon homself dus nie ophelp om ŉ ambulans te ontbied nie. “My oom het ons toe onmiddellik gebel waarna ons ons na die kleinhoewe gehaas het. Dit neem ongeveer net tien minute om daar uit te kom, so ek het om en by dieselfde tyd as die ambulans en die polisie by die toneel opgedaag. Daardie beeld sal vir ewig in my kop geëts wees: Hy was weerloos. Hy kon niks doen nie. Hy het net daar in sy eie bloed gelê en om hulp geskree – maar niemand het hom gehoor nie.” Du Toit sê Grobler het ŉ diep wond van ongeveer 7 cm aan die agterkant van sy kop gehad en ŉ wond van sowat 4 cm bokant sy linkerkantse oogbank. Sy gesig was ook baie opgeswel. “Niks kan jou voorberei om jou pa só te sien nie. En dan kan níks jou help om daardie beeld te vergeet nie. Hy het net daar gelê in intense pyn sonder om enigiets vir homself te kan doen. Hy is van agter met die panga geslaan – sonder waarskuwing en heeltemal ongeregverdig. En nadat die persoon hom met die panga teen sy skedel gekap het, wou hy seker maak hy gaan dood deur hom ŉ tweede keer bo die oogbank te kap. Hy wóú hom dood hê.” Nic op sy dogter, Niret, se troudag (Foto: Verskaf) Grobler is na die Muelmed-hospitaal in Pretoria gehaas. Hy was vir langer as ŉ week in die waakeenheid met onder meer skedelbreuk voordat hy Dinsdagmiddag na die hoësorgeenheid oorgeplaas is. Du Toit sê Grobler kan nie die aanval self onthou nie. “Hy was langer in die waakeenheid as wat ons aanvanklik verwag het as gevolg van komplikasies. ŉ Operasie was buite die kwessie as gevolg van die swelling en die moontlikheid van ŉ bloedklont. Hy is egter later gestabiliseer en ons is vol hoop dat hy binnekort sal herstel,” sê sy. Du Toit sê Grobler het die voorval as absolute hel bestempel. “Hy het gesê dit was die ergste hel. Hy het gesê hy net daar in sy eie bloed gelê en gewag dat iemand hom aantref. Intussen was daar vrese dat hy sal doodgaan. Dis verskriklik – as jy nie deur so iets is nie, kan jy dit nie vir iemand anders verduidelik nie.” Die verdagte, vermoedelik net een, het Grobler se bakkie en ander persoonlike items soos ŉ selfoon en ŉ skootrekenaar geroof. Du Toit sê Grobler sal binnekort met arbeids- en fisioterapie begin omdat hy van voor af sal moet leer om te loop. Dokters kon egter nog nie bepaal wanneer hy ontslaan sal word nie. Kapt. Marissa van der Merwe, woordvoerder van die polisie, het die voorval aan Maroela Media bevestig. Van der Merwe het gesê die polisie ondersoek die moontlikheid dat ŉ plaaswerker by die voorval betrokke was. Niemand is nog in verband met die voorval in hegtenis geneem nie.